奉和宋次道遊嵩十五韻
作者：劉敞
朝代：宋

paragraphs: 嵩峰三十六，皆在青雲端。
宿昔望見之，恨不生羽翰。
卷臠塵土中，日月如波瀾。
邇來老将至，更覺行路難。
聞君謝車徒，選勝羣峰巒。
幽深每獨往，神異多所觀。
若有真仙子，羽衣白玉顔。
吹笙煙霧中，舉手留盤桓。
信非人間境，邈與時俗懸。
顧懷平生舊，慰以逍遙篇。
三復想在目，令人愧衣冠。
處世闊且疏，幼輿亦有言。
一丘與一壑，自謂無間然。
安得從君游，解纓弄雲泉。
昏昏歲復晏，相望空長歎。